***Συλλόγου Αττικής & Κυκλάδων***

**ΑΣΚΙ-ΑΚΕ**

**ΟΛΟΙ στην Πανελλαδική κινητοποίηση στις 6 Μαρτίου 2018 στις 4 μμ (Νίκης 4)**

**ΕΝΑΝΤΙΑ στην πολυδιάσπαση των εργαζομένων**

**και τον μισθολογικό κατακερματισμό**

Αγαπητοί Συνάδελφοι, Συναδέλφισσες

Η προωθούμενη για το αμέσως επόμενο διάστημα **σύνδεση μισθού με τα περιγράμματα θέσης**, αποτελεί αναμφισβήτητα μια ιδιαίτερα αρνητική προοπτική για τον κλάδο, τα μισθολογικά ζητήματα και τις συνθήκες εργασίας. Η προσπάθεια δε να εμφανιστεί η διαδικασία αυτή, ως εργαλείο για την αντιμετώπιση του προβλήματος της **μισθολογικής διαφοροποίησης των νεοεισερχόμενων στον κλάδο συναδέλφων**, αποκαλύπτει την **απόλυτη υποκρισία** και τον **εμπαιγμό** των τελευταίων μηνών, απ’ την πλευρά της **πολιτικής ηγεσίας** και της ηγεσίας της **ΑΑΔΕ.**

**Η υποτιθέμενη λύση μέσω των περιγραμμάτων, όχι μόνο δεν αντιμετωπίζει το πρόβλημα, αλλά αντίθετα παγιώνει τη μισθολογική διαφοροποίηση και επί της ουσίας ανοίγει, με δυσμενείς όρους, μισθολογικό ζήτημα για το σύνολο των εργαζομένων.**

Η συνειδητοποίηση της κρισιμότητα της κατάστασης, αποτυπώθηκε στη **μεγάλη συμμετοχή** των συναδέλφων στη **Συνέλευση – Σύσκεψη** της Αθήνας. Η απόφαση για μαζική συμμετοχή στην κινητοποίηση της **6ης Μαρτίου, έξω απ’ το ΥΠΟΙΚ στις 4μμ** (παρά το γεγονός ότι δεν κρίθηκε σκόπιμο απ’ την Ομοσπονδία, να υπάρξει απεργιακή κινητοποίηση!!!), μπορεί να αποτελέσει την απάντηση στο εμπαιγμό και την κοροϊδία Κυβέρνησης και ΑΑΔΕ, αλλά και **σε όσους σήμερα προμοτάρουν τροπολογίες, επικείμενες τροπολογίες ή εμφανίζονται ως κομιστές… ‘’θετικών κυβερνητικών πρωτοβουλιών’’**. Αυτούς δηλαδή που παρά τις θεσμικά κεντρικές συνδικαλιστικές τους θέσεις, **καλλιεργούσαν εδώ και καιρό, τον εφησυχασμό και την αναμονή**, επιλέγοντας τον ρόλο της αποστασιοποιημένης συνδικαλιστικής ηγεσίας που αρκείται σε μια φοβική – παθητική στάση και στην τήρηση ισορροπιών με την διοίκηση και την πολιτική ηγεσία.

**Είναι οι ίδιοι που σήμερα, μπροστά στον κίνδυνο αποτυχίας, κάνουν ασκήσεις διαχείρισης μιας πιθανής ήττας, φορώντας για την περίσταση τον κομματικό πλέον μανδύα** (προκειμένου να μην αναδεικνύονται και οι συνδικαλιστικές τους ευθύνες), **επιχειρώντας να μετατρέψουν τους συναδέλφους, που αγωνιούν για τη ζωή τους, σε πεδίο φθηνών κομματικών αντιπαραθέσεων.**

Απέναντι σε αυτή την κατάσταση οι εργαζόμενοι πρέπει να αντιτάξουν την ενότητα και την αποφασιστικότητά τους. Καλούμε τους Συναδέλφους/ισσες να κλείσουν τα αυτιά, να μην επηρεαστούν και να μην επαναπαυτούν παρασυρόμενοι από διάφορα σενάρια που διακινούνται, επιχειρώντας να δημιουργήσουν κλίμα ευφορίας.

**Η μόνη λύση είναι η εξομοίωση του μισθολογικού καθεστώτος όλων των εργαζομένων.**

**Λύση χωρίς περιγράμματα θέσης που θα συνδέονται με τους μισθούς μας.**

**Λύση που μπορεί να δοθεί με νομοθετική πρωτοβουλία.**

**Λύση που απαιτεί κινητοποιήσεις και αγώνες.**

**Συμμετέχουμε Μαζικά στην Πανελλαδική κινητοποίηση**

**της 6ης Μαρτίου, στις 4 μμ (Νίκης 4).**

**Αθήνα, 27.2.2018**

Τηλ. Επικ.: **Μέρκος Δ.** (6973 991235), **Ρόδης Γ.** (6985740894), **Σκλαβάκη Φ**. (6971898089),**Σιώζιος Χ** (6972234003), **Μπίκας Π**. (6986060901)